**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.12.2018, ora 08.00 – 13.12.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.12.2018, ora 7.00**

**RÂURI**

**Debitele au fost,** **în general, staţionare**, exceptând cursurile inferioare ale râurilor: Someș, Crișul Negru, Bega, Timiș și Bârzava, unde au fost în creștere ca urmare a propagării.

Debitele se situează la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele: Suceava, Moldova, Trotuș, cursul mijlociu și inferior al Siretului şi pe unele râuri din Dobrogea şi mai mici (sub 30% din normalele lunare) pe râurile din bazinele hidrografice: Lăpuș, Crasna, Crișul Alb, Bistra, Moravița, Caraş, Nera, Bârlad, Jijia și pe unele râuri din bazinul Mureșului (Comlod, Feernic, Secaș, Ampoi, Râul Mare, Râul Galben), bazinul mijlociu și inferior al Oltului și bazinele superioare ale Argeșului și Ialomiței.

Formațiunile de gheață (gheață la maluri, năboi, pod de gheață) s-au menținut fără modificări importante.

S-a intensificat curgerea de năboi (zăpadă înghețată în albie) pe unele râuri din vestul și centrul țării.

**Nivelurile** pe râuri la staţiile hidrometrice **se situează sub** **COTELE DE ATENŢIE.**

**Debitele vor fi, în general, staționare.**

Formațiunile de gheață se vor menține fără modificări importante.

Se va intensifica curgerea de năboi (zăpadă înghețată în albie) pe unele râuri din jumătatea de nord a Moldovei și din zonele de munte.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 12-13.12.2018 **a fost staționar, având valoarea de 3200 m3/s**, sub media multianuală a lunii **decembrie (5200 m3/s).**

În aval de Porţile de Fier debitele au fost în scădere pe sectoarele Gruia – Calafat și Zimnicea – Tulcea și în creștere pe sectorul Bechet –Turnu Măgurele.

**Debitul la intrarea în ţară** (secţiunea Baziaş) **va fi** **staţionar (3200 m3/s).**

În aval de Porţile de Fier debitele vor fi în creştere pe sectoarele Gruia – Calafat și Turnu Măgurele – Zimnicea, relativ staționare pe sectorul Bechet - Corabia şi în scădere pe sectorul Giurgiu – Tulcea.

**2.** **Situaţia meteorologică în intervalul 12.12.2018, ora 08.00 –13.12.2018, ora 06.00**

**În ţară,** valorile termice s-au situat în jurul mediilor multianuale, exceptând zona de munte unde vremea a fost rece pentru această dată. Cerul a fost noros în regiunile intracarpatice, iar în rest a prezentat înnorări temporare. Au căzut precipitații slabe sub formă de ninsoare la munte, local în Transilvania, izolat în Maramureș, Dobrogea și în nordul Moldovei și mixte în cea mai mare parte a Munteniei și Crișanei și pe arii restrânse în Banat și Oltenia. Vântul a suflat slab și moderat, trecător cu unele intensificări pe crestele montane și în nord-estul țării. La ora 20.00 stratul de zăpadă era prezent la munte și măsura până la 73 cm în Munții Bucegi, la peste 2000 m altitudine și izolat în Crișana, Banat, Transilvania, Muntenia și Moldova, unde măsura sub 8 cm. Temperaturile maxime au fost cuprinse între -4 grade la Miercurea Ciuc și 8 grade la Bechet și Băilești, iar la ora 06 se înregistrau între -11 grade la Miercurea Ciuc și 1 grad la Constanța, Mangalia, Sulina, Medgidia, Călărași, Fetești, Râmnicu Sărat, Botoșani, Bechet, Calafat, Drobeta-Turnu Severin, Deva, Banloc, Lugoj și Chișineu Criș. S-a semnalat ceață pe arii restrânse în sudul teritoriului și cu totul izolat în rest.

**Observaţie:** începând de ieri, de la ora 06:00, au fost în vigoare 6 atenționări cod galben de fenomene meteorologice periculoase imediate emise după cum urmează: 4 de CNPM pentru Muntenia și 2 de SRPV Oltenia.

**La Bucureşti,** valorile termice au fost apropiate de mediile multianuale specifice pentru a doua decadă a lunii decembrie. Cerul a prezentat înnorări, iar în primele ore ale zilei și din nou la începutul nopții s-au semnalat precipitații slabe mixte. Spre sfârșitul intervalului în zona preorășenească s-a format ceață. Vântul a suflat în general slab. Temperatura maximă a fost de 3 grade la Afumați și de 4 grade la Filaret și Băneasa, iar la ora 06.00 se înregistrau -1 grad la toate stațiile meteorologice.

**3. Prognoza meteorologică în intervalul 13.12.2018, ora 08.00 –14.12.2018, ora 08.00**

**În ţară,** valorile termice se vor situa în jurul mediilor multianuale. În sudul țării cerul va fi variabil, dar mai ales în primele ore și noaptea, pe arii restrânse va fi nebulozitate joasă, în timp ce în restul teritoriului înnorările vor persista în cea mai mare parte a intervalului. Vor fi precipitații slabe, predominant sub formă de ninsoare, local în nordul și centrul Moldovei, precum și în zonele de munte și izolat în Maramureș, Transilvania, Crișana și Banat. Vântul va sufla slab și moderat, cu unele intensificări în extremitatea de nord-est și pe crestele montane. Temperaturile maxime vor fi cuprinse între -3 și 7 grade, iar minimele, în general, între și -10 și -2 grade. În zonele joase, îndeosebi dimineața și noaptea, izolat se va semnala ceață.

**La Bucureşti,** vremea va fi normală din punct de vedere termic. Cerul va fi variabil, dar mai ales în primele ore ale intervalului și noaptea va fi nebulozitate joasă sau ceață. Vântul va sufla slab până la moderat. Temperatura maximă va fi de 4...5 grade, iar cea minimă de -4...-3 grade, mai scăzută în zona preorășenească, până în jurul valorii de -7 grade.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 11.12.2018 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**G.N.M.-Comisariatul Judeţean Bacău** revine cu informaţii despre poluarea solului cu produs petrolier produsă la data de 11.12.2018 în zona comunei Măgireşti, în urma unor scurgeri accidentale de la sistemul de colectare al aflorimentului sondei 1184 Valea Arini aparţinând O.M.V. Petrom S.A. (sondă abandonată ce face parte din anexa P). Produsul petrolier a afectat o suprafaţă de cca 3 mp de sol (islaz afectat de exploatare petrolieră). S-au luat măsuri de colectare a scurgerilor şi de ecologizare a zonei. Fenomenul de poluare a fost stopat.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.